Old Mutual maak reg vir appèl teen Moyo-uitspraak | Netwerk24
Old Mutual maak reg vir appèl teen Moyo-uitspraak
Deur Sibongile Khumalo, Fin24 12 September 2019 07:07
Old Mutual sê hy gaan die regsproses volg om appèl aan te teken teen die nuutste uitspraak oor sy voormalige uitvoerende hoof, Peter Moyo.Foto: Reuters
Die versekeraar Old Mutual is besig om appèl aan te teken teen die tussentydse uitspraak dat hy Peter Moyo weer as uitvoerende hoof moet aanstel.
Old Mutual en Moyo is in 'n bittere regstryd gewikkel.
Die maatskappy het Maandag gekeer dat Moyo terugkeer werk toe nadat hy hom op 21 Augustus 'n tweede keer in kennis gestel is dat hy afgedank is.
"Noudat ons verlof tot appèl verleen is, neem Old Mutual die nodige stappe om appèl aan te teken teen die tussentydse uitspraak wat gelas het dat mnr. Moyo weer tydelike heraangestel moet word, hangende die aansoek om die direkteure as nalatig te laat verklaar," sê Old Mutual.
Die versekeraar hou voet by stuk dat die hooggeregshof in Johannesburg se uitspraak Vrydag "het nie die geldigheid van die tweede kennisgewing van diensbeëindiging beïnvloed nie".
Moyo sê sy tweede afdanking deur die versekeraar was "doelbewus gedoen om die doeltreffendheid van die uitspraak van die hof te ondermyn".
Die hooggeregshof sal na verwagting oor twee weke uitspraak lewer oor of die versekeraar se direkteure hulle skuldig maak aan minagting van die hof omdat hulle Moyo belet om terug te keer werk toe.
Moyo het dié aansoek gebring.
Die twee partye is in 'n regstryd gewikkel sedert die direksie van Old Mutual skielik in Mei besluit het om Moyo te skors.
'n Belangebotsing en verbrokkeling van vertroue is as redes vir die skorsing gegee.
Moyo is 'n paar weke later op 18 Junie afgedank.
Hy is afgedank weens die betaling van R115 miljoen se dividende aan aandeelhouers van NMT, 'n beleggingsbeheermaatskappy waarvan hy die stigter en 'n direkteur is. Old Mutual het vóór Moyo se aanstelling as uitvoerende hoof geld aan NMT voorgeskiet, en Old Mutual was ontevrede dat dié geld en voorkeurdividende nie betaal is voordat die gewone dividend uitgekeer is nie.
Old Mutual het onlangs aangekondig dat hy beplan om sy belang in NMT te verkoop maar het nog geen besonderhede hieroor gegee nie. – Fin24